九月五日對菊小飲簡申伯叔易
作者：李綱
朝代：宋

paragraphs: 淵明愛此九日名，對菊無錢可留客。
杜陵爛醉作生涯，青蘂空嗟未堪摘。
我今鼓柁適長淮，坐見幽叢爛熳開。
自從多病久不飲，又爾一洗黄金罍。
東南節物誠已早，翠葉金花爲誰好。
三徑荒蕪爾尚存，未覺出山同小草。
世間萬事皆可忘，且須泛此酬秋光。
平生最愛老坡語，菊花開日即重陽。